গাভাসকরের নামে বিসিসিআইয়ের কাছে নালিশ করলেন রোহিত!

ওয়েব ডেস্ক: সুনীল গাভাসকরের নামে বিসিসিআই-এর কাছে নালিশ করলেন রোহিত শর্মা! এক সর্বভারতীয় ক্রীড়া সংবাদ মাধ্যমে প্রকাশিত হয়েছে এই চাঞ্চল্যকর খবর। জানা গিয়েছে, অস্ট্রেলিয়ায় বর্ডার-গাভাসকর ট্রফি চলাকালীন রোহিতের ব্যাটিং এবং নেতৃত্বের সমালোচনা করেন গাভাসকর। কিংবদন্তি পূর্বসূরির সেই সমালোচনা নাকি মেনে নিতে পারেননি ভারত অধিনায়ক, তার জেরেই এই নালিশ।

পিতৃত্বকালীন ছুটি নেওয়ায় বর্ডার-গাভাসকর ট্রফির প্রথম ম্যাচ খেলতে পারেননি রোহিত। নেতৃত্ব দেন জসপ্রীত বুমরা এবং ভারত পার্থে সেই টেস্ট জিতে যায়। তারপর টানা তিন টেস্টে নেতৃত্ব দেন রোহিত। ভারত হারে তার দুটোয় এবং আবহাওয়ার বদান্যতায় আর একটিতে ড্র হয়। ওই তিন টেস্টে লজ্জাজনক ৬ গড়ে মাত্র ৩১ রান করেন অধিনায়ক। পরিস্থিতি এমন পর্যায়ে পৌঁছয় যে সিডনিতে শেষ টেস্ট থেকে নিজেকে সরিয়ে নেন তিনি।

আরও পড়ুন: রাজকোটে প্রত্যাবর্তন শামির

নিজের নামাঙ্কিত সিরিজ চলাকালীন রোহিতের সমালোচনায় মুখর হয়েছিলেন ৩৪টি টেস্ট সেঞ্চুরির মালিক সানি। তিনি এও বলেন, দলের স্বার্থে এবার সম্ভবত সময় হয়েছে অধিনায়কত্ব অন্য কারও হাতে সঁপে দেওয়ার। শোনা যাচ্ছে, গাভাসকরের সমালোচনা ভালোভাবে নেননি হিটম্যান। তিনি বিসিসিআইকে জানিয়েছেন, এতটা কড়া সমালোচনা গাভাসকর না করলেও পারতেন। এমনকী তিনি এও জানান, এই ধরনের বিষয়গুলি তাঁর পারফরম্যান্সে ক্ষতিকর প্রভাব ফেলেছে।

প্রসঙ্গত, বোর্ডের কড়া অবস্থানের পর জাতীয় দলের সমস্ত ক্রিকেটার ঘরোয়া ক্রিকেট খেলছেন। কিন্তু রঞ্জি ট্রফিতে জম্মু-কাশ্মীরের মতো দলের বিরুদ্ধে দুই ইনিংসেই ব্যর্থ হয়েছেন রোহিত। একই অবস্থা যশস্বী জয়সওয়ালেরও। টেস্ট দলের দুই ওপেনারের সমালোচনায় ফের মুখর হয়েছেন সানি। তাঁর মতে, এখনকার ব্যাটাররা তাঁদের রক্ষণাত্মক টেকনিকে ভরসা করেন না, বরং ছয় মারার নেশা তাদের পেয়ে বসেছে।